Olsberger Hof
Dr Olschbärger Hoof isch e historischs Geböid an dr Riddergass 27 in dr Groossbaasler Altstadt. Er stoot uf dr Liste vo de Baasler Kulturgüeter.

Gschicht
Dr Olschbärger Hoof het sit 1282 im Chloster Olschbärg ghöört. Im groosse Ärdbeebe vo 1356 isch er stark beschädigt worde.

Wo am Aafang vo der Reformazion d Äbtissin Agnes Haltmeier (1525-1535) us Rhiifälde dr Stadt Baasel dr ganz Chlosterbsitz im Herschaftsberiich vo dr Stadt für 2000 Pfund Stäbler het welle verchaufe,  isch s im Erzherzog Ferdinand vo Ööstriich im Joor 1530 glunge, dr Verchauf z verhindere. Die Äbtissin isch bim Chronist schlächt wägchoo. Er verzellt vo iirem Lodderlääbe, wie si mit wältlige und gäistlige Here bis in d Nacht iine gfiirt und sich nid um iiri Pflichde kümmeret häig. Si isch in s reformierte Baasel gflüchdet und het im Olschbärgerhoof gläbt. Es isch ere nid glunge,  sich vom Bapst d Freihäite und Briwilegie vom Chloster lo bestätige, und was schliesslig us ere worde isch, wäiss mä nid.

Dr Olschbärger Hoof het vo 1581 aa im Gerold Wachter ghöört und „Zum Leopard“ ghäisse. 1752 het en dr Bandfabrikant Achilles Weiss-Ochs kauft und lo umbaue, woorschinlig vom Archidekt Samuel Werenfels.

1917 het mä under em südlige Däil vom Geböid e Chäller baut, uf em nördlige e dritte Stock drufdoo, s Innere vom erste Stock umbaut und dr Dachstuel us em Middelalter mit eme nöije ersetzt.

Hüte wird e Däil vom Hoof von ere Brivatbank brucht, dr Räscht si Woonige.

Fuessnoote

Bauwärk z Basel
Kulturguet vo regionaler Bedütig im Kanton Basel-Stadt